“Bayer” futbol klubining sobiq ustozi Sasha Levandovski 44 yoshida vafot etdi

Germaniyaning “Bayer” futbol klubining sobiq bosh murabbiyi Sasha Levandovski 44 yoshida vafot etdi. Bu haqda “TASS” xabar bermoqda.

Murabbiy Boxumdagi xonadonida 8-iyun, chorshanba kuni o‘lik holda topildi. O‘lim sabablari aniqlanmoqda.
2015-yilning sentabrida Bundesliga-2 vakili “Union Berlin” jamoasiga bosh murabbiy etib tayinlangan Levandovski joriy yilning mart oyida “ruhiy kuyinish sindromi” tashxisi bilan o‘z lavozimini tark etgandi.
2012-yilning aprel oyida Sasha Levandovski finlyandiyalik Sami Xyuyupiya bilan birgalikda “Bayer” futbol klubiga bosh murabbiy etib tayinlangandi. 2012/13-yilgi mavsum yakunida u leverkuzenliklarning yoshlar jamoasiga qaytdi. Avvalroq u yoshlar jamoasini 5 yil davomida boshqargan.
2014-yilning aprel oyida Xyuyupiya “Bayer” klubidan iste’foga chiqarilgach, Levandovski uch oy davomida bosh murabbiy vazifasini bajaruvchi bo‘lib faoliyat yuritdi.